Predkladacia správa

Materiál sa predkladá na základe uznesenia vlády SR č.135/2001 zo dňa 14. februára 2001, bod B.1. V súvislosti s plánovaným predložením návrhov projektov programu predvstupového fondu ISPA 2001 Európskej komisii predkladá podpredseda vlády SR pre európsku integráciu ako Národný koordinátor zahraničnej pomoci vláde Slovenskej republiky informáciu o charaktere projektov                         a  identifikovaných požiadavkách na spolufinancovanie zo štátneho rozpočtu.

Ide o projekty inštitucionálneho posilnenia :

1 Inštitucionálne posilnenie implementačnej agentúry ISPA – MŽP SR
2 Inštitucionálne posilnenie implementačných štruktúr ISPA – Doprava
3 Príprava Národného fondu MF SR  a implementačných agentúr ISPA  v
   sektoroch životného prostredia a dopravy na implementáciu projektov ISPA
   v zmysle Rozšíreného decentralizovaného systému “EDIS”

Celkové náklady na projekty predstavujú 1 767 220 EUR ( 75 990 460Sk),  požiadavka na spolufinancovanie z predvstupového fondu ISPA predstavuje             1 325 415 EUR ( 56 992 845 Sk) a náklady na štátny rozpočet predstavujú         441 805 EUR ( 18 997 615 Sk).

Projekty odbornej pomoci  pre implementačné štruktúry v životnom prostredí              a doprave, (č.1 a 2) sú navrhované za účelom posilnenia programovacej                   a implementačnej  kapacity environmentálnych a dopravných projektov ISPA              v rezortoch MŽP SR a MDPT SR. 

Projekt odbornej pomoci “Príprava Národného fondu MF SR  a implementačných agentúr ISPA  v  sektoroch životného prostredia a dopravy na implementáciu projektov ISPA v zmysle “Rozšíreného decentralizovaného systému EDIS” (č.3) (ďalej len EDIS), je projekt špeciálneho zamerania.  Implementovanie uvedeného systému je nevyhnutnou podmienkou, ktorú musí Slovenská republika splniť v zmyle nariadení Rady Európy č.1266/1999 a č. 1267/1999,   týkajúcich sa riadenia               a implementácie finančnej pomoci EÚ, vrátane ISPA pri aplikovaní spôsobu hodnotenia “ex post”, oproti doteraz používanému spôsobu “ex ante”. Zvláštny dôraz v tomto systéme bude kladený na  vykonávanie auditu a vnútornej a vonkajšej kontroly, ktoré musia byť vykonávané spôsobmi akceptovateľnými v zmysle štandardov EÚ. 

Nakoľko uvedené rezorty nedisponujú dostatočnými personálnymi a finančnými kapacitami na zabezpečenie  špecifických znalostí a činností pre dané oblasti            a pôsobenie potrebných odborníkov v tejto problematike na trhu práce v SR je doposiaľ limitované, prípadne neexistuje vôbec, je nevyhnutné tieto získavať zo  zdrojov a trhov krajín EÚ.

Z uvedených dôvodov predkladajúce rezorty MŽP SR, MDPT SR a MF SR ktoré budú konečnými prijímateľmi uvádzaných projektov spracovali štandardné žiadosti ISPA na pridelenie grantu z predvstupového fondu ISPA v rámci rozpočtového roku 2001 na ich spolufinancovanie, ktoré predloží podpredsedníčka vlády SR pre európsku integráciu po zobraní tejto informácie na vedomie vládou SR Európskej komisii. 

Uvádzané návrhy projektov spadajú do rámca oprávnených opatrení na získanie grantu ISPA vo výške  75 % nákladov na ich obstaranie a sú predbežne prerokované s Oddelením ISPA Direktoriátu pre regionálny rozvoj Európskej komisie.